Kjøkken: Slik gir du Ikeakjøkkenet ditt personlighet | Gjør Det selv
Forside Kjøkken Kjøkkeninnredning 7 TIPS: Gi Ikeakjøkkenet ditt personlighet
7 TIPS: Gi Ikeakjøkkenet ditt personlighet
Du sparer tusenvis av kroner når du velger et Ikeakjøkken. Noen av disse pengene kan du bruke på å gi kjøkkenet et personlig preg. Det kan være en lekker benkeplate, en profesjonell omlakkering av frontene eller kanskje et blandebatteri med kokende vann. Her er sju gode tips.
IKEA - mye kjøkken for pengene!
Last ned hele artikkelen og les alt om hvordan du planlegger og monterer et IKEA kjøkken. Eller les videre her og finn inspirasjon til hvordan du gjør ditt eget IKEA-kjøkken mer personlig med disse 7 tipsene.
1. Valnøtt – flott og enkelt
En eksklusiv benkeplate av massivt, stavlimt valnøtt- tre. Den er nærmest evigvarende og meget flott. Denne platen er utstyrt med en jukseforkant, så den ser ut som den er 9 cm tykk. Du bestiller platen på mål med alle utskjæringer til for eksempel vask og komfyr. Pris: ca 20.000 kroner for 300 x 60 cm. Se norsk forhandlerliste på: www.molballe.dk
2. Hightech-vask av stål og glass
Det er en luksusvask, men du monterer den lett selv. Den viste vasken, Crystalix 20, er en rustfri stålvask med utslagsvask og avsettingsbrett av svart glass. Den leveres komplett med avløp og såpedispenser, uten armatur. Pris: ca 17.500 kroner www.vvskomplett.no
3. Utradisjonelle fronter
Du kan kjøpe et Ikea-kjøkken uten skapdører og skuffefronter, og i stedet kjøpe dem et annet sted. Superfront har spesialisert seg på dører, grep og bein til blant annet Ikea-kjøkken. Du kan velge blant mange forskjellig strukturer, mønstre, farger og tresorter på hjemmesiden. Pris: dører fra cirka 750 kroner. www.superfront.com
4. Send dørene til lakkering
Du kan spare masse penger hvis du kjøper hvite standardører hos Ikea og får dem omlakkert. De fleste industrimalerne hjelper deg med den fargen og glansen du måtte ønske.
Sender du frontene til lakkering, er du sikker på å få en overflate som er fullstendig glatt og meget holdbar.
5. Sett smarte grep på dører og skuffer
I stedet for de tradisjonelle bøylegrepene av stål, kan du montere noen som er både personlige og annerledes. Det kan for eksempel være stropper av kjernelær eller et forgylt bøylegrep, som settes på dørkantene. Pris: fra ca 150 kr per stk. www.superfront.com
6. Få laget skuffeinnsatsen på mål
Vi innrømmer det gladelig; det er overdreven luksus med en skuffeinnsats som er laget i massivt valnøttre. Men flott er det, og alle rom og inndelinger gir plass til både store kniver og de krydderglassene du bruker mest. Kontakt en av de norske forhandlerne, for å få vite mer om hvordan du bestiller. Priseksempel: 60 cm innsats i valnøtt: ca 2500 kroner. www.molballe.dk
7. Kokende kaffevann rett fra vannkranen
Det er herlig luksus bare å skru på vannkranen, og få kokende vann rett ned i presskannen eller tekoppen. De nyeste modellene har både kaldt, varmt og kokende vann integrert i samme kran, slik at du slipper å ha to kraner ved vasken.
Du kan installere den selv, og du trenger ikke å være redd for strømutgiftene: kranen bruker strøm for godt under én krone i døgnet. Skal du koke opp vann hver eneste dag i stedet, bruker du mer strøm. Pris: 10-20.000 kroner. www.quooker.no